Verið er að hnýta lausa enda hjá flugfélaginu Play áður en hægt verður að opna á sölu flugferða . Þetta segir María Margrét Jóhannsdóttir , upplýsingafulltrúi félagsins , í samtali við mbl.is en greint var frá því í desember að stefnt væri á að hefja miðasölu í janúar . Spurð hvort fyrir liggi nákvæmlega hvenær sala flugmiða hjá Play hefjist segir María Margrét að tilkynnt verði um það þegar það liggi fyrir . Eins og mbl.is hefur áður fjallað um gerir flugfélagið ráð fyrir sölu flugferða til sex áfangastaða til að byrja með ; Kaupmannahafnar , Parísar , Berlínar , London , Alicante og Tenerife . María Margrét sagði við mbl.is í síðasta mánuði aðspurð að hún reiknaði með að fyrsta flugferðin yrði farin með vorinu . Til stóð upphaflega að hefja miðasölu fyrir lok nóvember en ástæða þess að það gekk ekki eftir voru tafir á fjármögnun að sögn hennar .